**Mentsük meg „csakazértis” a Földet!**

***Megjelent Jakabovics Tibor Mókusugrás című könyve és hangoskönyve***

**Emelkedő tengerszint, melegedő telek és perzselő nyarak, világvége. A klímaváltozásról szóló kommunikáció a legtöbb esetben nem csak félelemkeltő, hanem sokunk számára egyenesen bénító. Mit is tehetne a „kisember” egy ilyen elsöprő folyamat ellen? A válasz egyszerű: ültessünk fát! Erre buzdít Jakabovics Tibor Mókusugrás című könyvében, mellyel megnevetteti, elgondolkodtatja, és bizony meg is hatja az Olvasót.  A kötet ízig-vérig szépirodalom – egy természettudományi területről érkező író-környezetvédő tollából. Főszereplői a fák, a nagymama, egy múltbéli falu, egy jövőbeli közösség és maga az elbeszélő, aki egyre csak ültet – minden egyes nap. A Mókusugrás című könyv Scherer Péter színművész előadásában hangoskönyv formájában is kapható, a kötet a független és nem profitorientált Equibrilyum Könyvkiadó első kiadványa.**

*„Berágtam.”* Ez Jakabovics Tibor tömör válasza arra a kérdésre, hogy miért kezdett el fákat ültetni. A természettudományi területről érkező író nem akarta elfogadni, hogy az átlagembernek szorongva kell várnia, hátha a tudomány és a technológia majd egyszer megoldja a globális problémákat. Keze nyomán mostanra több mint kétezer facsemete vert gyökeret, és megjelent a Mókusugrás című könyve is, amely felráz, elképeszt, szórakoztat és erőt ad. A különös, magával ragadó könyv több síkon futó szépirodalmi alkotás, amelyben gyermekkori emlékek, kisnovellák, tudományos ismeretterjesztő, és az emberiség jövőjéről szóló miniesszék fonódnak össze.

A Mókusugrás című könyvből hangoskönyv is készült, Scherer Péter színművész hangja segítségével merülhetünk el a faültetés világában. *„Ez a hangoskönyv számomra különleges találkozás volt: találkozás egy könyvvel és az írójával. Elvarázsolt, hogy valaki egyszer csak megváltoztatja az egész életét azért, hogy fákat ültessen, mert úgy érzi, fizetnie kell azért, hogy a Föld nevű luxusszálloda eltart minket”* – mondta el Scherer Péter.

Maga az író-környezetvédő szerző szinte megszállottan ültet fákat – az év minden egyes napján. „*A faültetés mindennapi lelkigyakorlattá és testedzéssé is vált számomra. Komplex élmény, testi-lelki töltekezés, amely az egész napomra kihat”* – árulja el Jakabovics Tibor. Bár a faültetés nem oldja meg az összes problémánkat, a fa mégis egy természetes környezetátalakító „üzem”, a sok fa pedig pufferként hat a klímaváltozás folyamatában. Ráadásul a faültetés filléres megoldás, mindenki számára elérhető, és mindenki számára élvezhető az eredménye.

De miért Mókusugrás a könyv címe? *„Az én drága nagymamám azt mondta régen: közel kell ültetni a fákat, úgy, hogy egy mókus át tudjon lendülni egyikről a másikra. Ez a gondolat szépen mesél a természet közeli megoldásokról, amit remélem, sikerül az olvasóim szívéhez is közelebb hoznom*” – teszi hozzá a szerző.

Számos hasonló szellemű művet várhatunk még a jövőben, mivel Jakabovics Tibor megalapította az Equibrilyum Könyvkiadót is, amely saját kezdeményezésű, interdiszciplinárisan tájékozódó kötetei mellett inkubátorként karolja fel a fenntarthatóságról és cselekvésről szóló alkotásokat. Független és nem profitorientált kiadóként az Equibrilyum egyedülálló lehet a magyar könyvpiacon.

De nem ellentmondás ez, fákat ültetni és papíralapú könyveket nyomni sok példányban? *„Egy kifejlett fából átlagosan 40 könyvre elegendő papír készül, mi pedig minden egyes kinyomtatott példányunk után elültetünk egy fát”* – árulja el Kolozsy Balázs, az Equibrilyum Könyvkiadó vezetője. A Kiadó minden könyve FSC minősítésű papír felhasználásával készül, azaz tudatos erdőgazdálkodásból származik. Mivel a papírgyártás, a nyomtatás és a szállítás máshogyan is terheli a környezetet, az Equibrilyum Könyvkiadó a jövőben még kevesebb szennyezéssel járó, zöld nyomdatechnológiai megoldások bevezetését is tervezi.

A Mókusugrás elérhető a nagyobb könyvesboltokban és az Equibrilyum Kiadó honlapján: [www.mokusugras.hu](http://www.mokusugras.hu)

Kérdésekkel, illetve interjúigénnyel forduljon hozzánk bizalommal a [media@equibrilyum.com](mailto:media@equibrilyum.com) e-mail címen.

A sajtónak szóló anyagok elérhetők a [www.mokusugras.hu](http://www.mokusugras.hu) oldalon is, a Sajtószoba menüpontban.